Author: MH
Last saved by: jost
Company: MH SR

PREDKLADACIA SPRÁVA

Primátorka mesta Zlaté Moravce predložila dňa 30. mája 2006 na Ministerstvo hospodárstva SR žiadosť o poskytnutie podpory na zriadenie priemyselného parku Zlaté Moravce –
Pláne 1 (ďalej len PP Zlaté Moravce), ktorá bola následne doplnená dňa 02. júna 2006. Žiadosť bola predložená na základe zákona č. 193/2001 Z. z. o dotácii na zriadenie priemyselných parkov a o doplnení zákona Národnej rady SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov (ďalej len „zákon“) a Smernice č. 13/2004 Ministerstva hospodárstva SR na poskytovanie dotácie na zriaďovanie priemyselných parkov a na elimináciu rizík v oblasti procesu poskytovania finančných prostriedkov na priemyselné parky v súlade so zákonom č. 193/2001 Z. z. o podpore na zriadenie priemyselných parkov v znení neskorších predpisov (ďalej len „smernica č. 13/2004 MH SR“). 

Celkové náklady na vybudovanie priemyselného parku uvedené v žiadosti predstavujú sumu 300 mil. Sk. Mesto Zlaté Moravce žiada o dotáciu zo štátneho rozpočtu v zmysle § 3 odsek 1, písmeno c) zákona vo výške 1,2 mil. Sk na úhradu nákladov na kúpu pozemkov určených na zriadenie priemyselného parku, vrátane úhrady nákladov na prevod pozemkov, s ktorými nakladá Slovenský pozemkový fond do vlastníctva obce, za účelom vybudovania    Priemyselného parku Zlaté Moravce – Pláne 1. 

Ohodnotenie prínosov PP Zlaté Moravce vykonala Slovenská agentúra pre rozvoj investícií a obchodu. (ďalej len SARIO) podľa čl. 2 smernice č. 13/2004 MH SR a kritérií uvedených v Dodatku č. 3 Smernice č. 13/2004 MH SR na poskytovanie dotácií na zriaďovanie priemyselných parkov a na elimináciu rizík v oblasti procesu poskytovania finančných prostriedkov na priemyselné parky v súlade so zákonom č. 193/2001 Z. z. o podpore na zriadenie priemyselných parkov v znení neskorších predpisov. SARIO vypracovalo k žiadosti odborný posudok, podľa ktorého bola žiadosť ohodnotená celkove 308 bodmi (oproti 300 bodov minimálne požadovaným).

Finančné prostriedky vo výške 1,2 mil. Sk sú vyčlenené v kapitole Ministerstva hospodárstva SR v podprograme Podpora rozvoja priemyselných parkov.   

Vzhľadom na skutočnosť, že investor má zámer začať výrobu v novovybudovaných priestoroch už v októbri 2006 a vydanie stavebného povolenia je podmienené súhlasom vlády SR o poskytnutí dotácie na zriadenie priemyselného parku a následne rozhodnutím MH SR o poskytnutí podpory a vydaniu súhlasu k prevodu pozemkov v správe Slovenského pozemkového fondu pre zriaďovateľa priemyselného parku mesto Zlaté Moravce, bol materiál predložený na 5–dňové medzirezortné pripomienkové konanie, ktorého vyhodnotenie je prílohou materiálu. 

Zriadenie PP Zlaté Moravce je prínosom pre mesto aj daný región jednak z hľadiska riešenia zamestnanosti, ako aj z hľadiska rozvoja mesta a regiónu, SARIO odporúča žiadosť (projekt)  podporiť. V nadväznosti na vyššie uvedené skutočnosti sa predkladá vláde SR návrh na poskytnutie dotácie na zriadenie PP Zlaté Moravce v požadovanej sume 1 200 000,- Sk.

Keďže v súlade s Rokovacím poriadkom vlády SR je potrebné materiály predkladať na Úrad vlády SR v elektronickej forme, toto je pri priemyselných parkoch administratívne náročné a nemožné vzhľadom na rozsah príloh. Všetky originály príloh, ktoré sú uvedené v Odbornom posudku agentúry SARIO, sú k dispozícií k nahliadnutiu na Ministerstve hospodárstva SR - sekcia stratégie, odbor strategických investícií.